ΚΑΝΟΝΙΣΜΟΣ (ΕΚ) αριθ. 1762/96 ΤΗΣ ΕΠΙΤΡΟΠΗΣ της 11ης Σεπτεμβρίου 1996 για τροποποίηση του κανονισμού (ΕΚ) αριθ. 2939/94 για λεπτομέρειες εφαρμογής του κανονισμού (ΕΟΚ) αριθ. 105/76 του Συμβουλίου για την αναγνώριση των οργανώσεων παραγωγών στον τομέα της αλιείας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3759/92 του Συμβουλίου, της 17ης Δεκεμβρίου 1992, περί κοινής οργανώσεως αγοράς στον τομέα των προϊόντων της αλιείας και της υδατοκαλλιέργειας (1), όπως τροποποιήθηκε τελευταία από τον κανονισμό (ΕΚ) αριθ. 3318/94 (2),
τον κανονισμό (ΕΟΚ) αριθ. 105/76 του Συμβουλίου, της 19ης Ιανουαρίου 1976, σχετικά με την αναγνώριση των οργανώσεων παραγωγών στον τομέα των προϊόντων της αλιείας (3), όπως τροποποιήθηκε τελευταία από τον κανονισμό (ΕΟΚ) αριθ. 3940/87 της Επιτροπής (4), και ιδίως το άρθρο 2 παράγραφος 2 και το άρθρο 3,
Εκτιμώντας:
ότι τα ειδικά κριτήρια που ορίζουν την επαρκή οικονομική δραστηριότητα μιας οργάνωσης παραγωγών, όπως αναφέρεται στο άρθρο 2 του κανονισμού (ΕΚ) αριθ. 2939/94 της Επιτροπής (5), για λεπτομέρειες εφαρμογής του κανονισμού (ΕΟΚ) αριθ. 105/76 δεν μπορούν να εφαρμοστούν στον τομέα της υδατοκαλλιέργειας 7 ότι πρέπει, ως εκ τούτου, να προβλεφθεί μια επιπλέον διάταξη που να αφορά τον ορισμό των ειδικών κριτηρίων και της ιχθυοκαλλιέργειας 7
ότι, από την εφαρμογή του κανονισμού (ΕΚ) αριθ. 2939/94 προέκυψε ότι πρέπει να διευκρινιστούν ορισμένες διατάξεις που αφορούν κυρίως την προθεσμία ανακοίνωσης προς την Επιτροπή του επιλεγέντος κριτηρίου αναγνώρισης καθώς και τις αντίστοιχες υποχρεώσεις της οργάνωσης των παραγωγών και του κράτους μέλους 7 ότι ο κανονισμός (ΕΟΚ) αριθ. 105/76 προβλέπει στο άρθρο 4, ότι η αναγνώριση μιας οργάνωσης παραγωγών πρέπει σε ορισμένες περιπτώσεις να αφαιρείται 7
ότι πρέπει επίσης να προβλεφθεί μια μέγιστη περίοδος προσαρμογής των κριτηρίων αναγνώρισης που καθορίζονται με τον κανονισμό (ΕΚ) αριθ. 2939/94 για τις οργανώσεις παραγωγών που έχουν αναγνωριστεί πριν από την έναρξη ισχύος του 7 ότι, για να εξασφαλιστεί η συνέχεια της εφαρμογής των κανόνων, η περίοδος αυτή της προσαρμογής πρέπει να εφαρμοστεί από την ημερομηνία έναρξης ισχύος του εν λόγω κανονισμού 7
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προϊόντων αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2939/94 τροποποιείται ως εξής:
1. Το άρθρο 2 παράγραφος 2 αντικαθίσταται από το ακόλουθο κείμενο:
«2. Τα κράτη μέλη αποφασίζουν ποιό από τα κριτήρια που καθορίζονται στην παράγραφο 1 στοιχείο α), στην παράγραφο 1 στοιχείο β) σημείο i) και στην παράγραφο 1 στοιχείο β) σημείο ii) εφαρμόζεται στην επικράτειά τους. Κοινοποιούν, το αργότερο εντός δύο μηνών μετά τη δημοσίευση του παρόντος κανονισμού, την απόφασή τους στην Επιτροπή καθώς και στα ενδιαφερόμενα μέρη.»
2. Στο άρθρο 2 προστίθεται η ακόλουθη νέα παράγραφος 3:
«3. Όσον αφορά τις ιχθυοκαλλιέργειες, για τις οποίες ζητείται η αναγνώριση, η οικονομική δραστηριότητα θεωρείται ως επαρκής εάν η οργάνωση παραγωγών διαθέτει τουλάχιστον 25 % των συνολικών ποσοτήτων του συγκεκριμένου είδους ή της ομάδας των ειδών ιχθυοκαλλιέργειας που παράγονται σε μία ζώνη παραγωγής που θεωρείται αρκετά σημαντική από το σχετικό κράτος μέλος, βάσει των κριτηρίων που έχει καθορίσει. Προκειμένου να ληφθεί υπόψη η ιδιομορφία της περιφερειακής παραγωγής, εναπόκειται στο κράτος μέλος να προσαρμόσει το ποσοστό αυτό εντός ψαλίδας από 25 % έως 50 %. Τα κράτη μέλη κοινοποιούν στην Επιτροπή, το αργότερο εντός δύο μηνών μετά τη δημοσίευση του παρόντος κανονισμού, το ποσοστό που επέλεξαν να εφαρμόσουν.»
3. Το άρθρο 5 παράγραφος 2 αντικαθίσταται από το ακόλουθο κείμενο:
«2. Εάν μια οργάνωση παραγωγών παραλείψει να εκπληρώσει τις υποχρεώσεις της, που προκύπτουν από τους όρους αναγνώρισης, όπως απαριθμούνται στο άρθρο 2 του κανονισμού (ΕΟΚ) αριθ. 105/76, το κράτος μέλος πρέπει να αποσύρει την αναγνώριση αυτής της οργάνωσης 7 σε περίπτωση που μια οργάνωση παραγωγών παραλείψει να εκπληρώσει τις άλλες υποχρεώσεις της, ιδίως να ανακοινώσει τις πληροφορίες που είναι αναγκαίες για την αποστολή ελέγχου του κράτους μέλους, το τελευταίο αποσύρει την αναγνώριση από την εν λόγω οργάνωση.»
4. Στο άρθρο 7 προστίθεται το ακόλουθο εδάφιο:
«Οι οργανώσεις παραγωγών που έχουν αναγνωριστεί πριν από την 1η Ιανουαρίου 1995, κατ' εφαρμογή των όρων που καθορίζονται στον κανονισμό (ΕΟΚ) αριθ. 2062/80, πρέπει να ικανοποιούν τις απαιτήσεις του παρόντος κανονισμού έως τις 31 Δεκεμβρίου 1999.»
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Σεπτεμβρίου 1996.